

**Cynllun Corfforaethol 2016/2017**

**Awdurdod Parc Cenedlaethol Bannau Brycheiniog**

**Cynnwys**

[**1.** **Cyflwyniad** 2](#_Toc448843132)

[**2.** **Parc Cenedlaethol Bannau Brycheiniog** 2](#_Toc448843133)

[**3.** **Awdurdod Parc Cenedlaethol Bannau Brycheiniog** 2](#_Toc448843134)

[**4.** **Cynllun Rheoli Parc Cenedlaethol Bannau Brycheiniog** 3](#_Toc448843135)

[**5.** **Deddf Llesiant Cenedlaethau’r Dyfodol (Cymru) 2015** 3](#_Toc448843136)

[**6.** **Blaenoriaethau’r Awdurdod ar gyfer gwella a’i amcanion llesiant** 5](#_Toc448843137)

[**7.** **Dyrannu’r adnoddau sydd ar gael i’r blaenoriaethau ar gyfer gwella** 6](#_Toc448843138)

[**8.** **Gweithio gyda phartneriaid** 7](#_Toc448843139)

[**9.** **Craffu** 7](#_Toc448843140)

[**10.** **Cyflawni ein blaenoriaethau ar gyfer gwella yn 2016/2017** 7](#_Toc448843141)

[**11.** **Monitro perfformiad** 11](#_Toc448843142)

[Atodiad 1 – Sut y mae’r amcanion llesiant yn cyflawni’r 7 Nod Llesiant 14](#_Toc448843143)

[Atodiad 2 – Gwariant gros ar y 7 Nod Llesiant 18](#_Toc448843144)

1. **Cyflwyniad**

Ar ddechrau pob blwyddyn ariannol mae’n ofynnol dan Fesur Llywodraeth Leol (Cymru) 2009, i bob Awdurdod Parc Cenedlaethol gyhoeddi cynllun sy’n edrych i’r dyfodol ac sy’n egluro ei flaenoriaethau ar gyfer gwella a’i amcanion llesiant ar gyfer y flwyddyn ariannol sydd i ddod. Mae hefyd yn ofynnol i’r Awdurdod gyhoeddi ei asesiad ei hun o ba mor dda y mae wedi perfformio yng nghyswllt blaenoriaethau ac amcanion erbyn 31 Hydref ar ôl diwedd y flwyddyn ariannol.

Mae Deddf Llesiant Cenedlaethau’r Dyfodol (Cymru) 2015 yn rhoi dyletswydd ar yr Awdurdod i egluro ei amcanion llesiant a dangos sut y mae’r rhain yn cyfrannu at saith Nod Llesiant Llywodraeth Cymru. Er mwyn lleihau’r gofynion o ran adnoddau, mae’r tri Awdurdod Parc Cenedlaethol yng Nghymru wedi cytuno i weithio i baratoi Cynllun Corfforaethol o’r un diwyg sy’n cydymffurfio â’r ddeddfwriaeth amrywiol ac sy’n bodloni gofynion Swyddfa Archwilio Cymru.

Mae Awdurdod Parc Cenedlaethol Bannau Brycheiniog wedi ymrwymo i sicrhau gwelliant parhaus wrth ddarparu ei wasanaethau effeithlon a dyfeisgar. Mae ein gwaith yn cael effaith uniongyrchol ar y bobl sy’n defnyddio gwasanaethau’r Awdurdod Parc Cenedlaethol, ac rydym am fod yn agored ac yn dryloyw ynghylch ein blaenoriaethau a’n perfformiad.

1. **Parc Cenedlaethol Bannau Brycheiniog**

Cafodd Parc Cenedlaethol Bannau Brycheiniog ei ddynodi yn 1957. Mae’n un o dri Pharc Cenedlaethol yng Nghymru ac yn un o bymtheg yn y DU. Mae’r Parc yn ymestyn dros 1,347 cilomedr sgwâr (520 milltir sgwâr) ac mae’n eistedd rhwng ardal wledig y canolbarth a chymoedd diwydiannol y de. Mae’n dirwedd amrywiol, lle mae ucheldir ysgubol yn cyferbynnu â dolydd gwyrdd, lle ceir rhaeadrau dramatig, coetir hynafol, safleoedd archeolegol, ogofâu, coedwigoedd, cronfeydd dŵr a chymunedau bywiog. Mae gwybodaeth bellach am y Parc ar gael ar wefan yr Awdurdod ([www.beacons-npa.gov.uk](http://www.beacons-npa.gov.uk)), ar wefan y cyrchfan: <http://www.breconbeacons.org/> ac yn Adroddiad Cyflwr y Parc (2014) a’r Cynllun Rheoli (2015-2020) a gyhoeddwyd yn ddiweddar.

1. **Awdurdod Parc Cenedlaethol Bannau Brycheiniog**

Mae Awdurdod Parc Cenedlaethol Bannau Brycheiniog wedi’i ddynodi dan Ddeddf yr Amgylchedd 1995. Mae Adran 61 y Ddeddf hon yn egluro dau ddiben y Parc:

1. ***gwarchod a gwella harddwch naturiol, bywyd gwyllt a threftadaeth ddiwylliannol y Parciau Cenedlaethol***
2. ***hybu cyfleoedd i’r cyhoedd ddeall a mwynhau’r priodweddau arbennig***

Wrth geisio cyflawni’r ddau ddiben statudol hyn, mae gan Awdurdod Parc Cenedlaethol Bannau Brycheiniog ddyletswydd i:

***geisio meithrin lles economaidd a chymdeithasol cymunedau lleol o fewn y Parc Cenedlaethol trwy gydweithio’n agos gyda’r asiantaethau a’r awdurdodau lleol sy’n gyfrifol am y materion hyn***

Yn rhan o lywodraeth leol mae’r Awdurdod hefyd yn cyfrannu at gyflawni llawer o nodau ehangach Llywodraeth Cymru ar gyfer yr economi, iechyd, cynaliadwyedd a chynhwysiant cymdeithasol. Yn ogystal, mae’r Awdurdod yn gwireddu’r dyhead am wasanaethau cyhoeddus gwell a amlinellwyd mewn cyhoeddiadau polisi, gan gynnwys Cymru’n Un: Cenedl Un Blaned a’r Rhaglen Cymru Fyw sy’n datblygu.

1. **Cynllun Rheoli Parc Cenedlaethol Bannau Brycheiniog**

Mae Cynllun Rheoli Parc Cenedlaethol Bannau Brycheiniog[[1]](#footnote-1) yn egluro’r weledigaeth ac yn darparu’r fframwaith ar gyfer gwneud penderfyniadau a datblygu blaenoriaethau yn yr Awdurdod. Cafodd y Cynllun ei baratoi gyda chyfranogiad gweithredol y rhanddeiliaid a’r gymuned ehangach. Mae’r tabl canlynol yn dangos sut y mae’r dangosyddion perfformiad yn deillio o’r Cynllun Rheoli.

|  |  |
| --- | --- |
| Cynllun Rheoli’r Parc Cenedlaethol 2015-30 | Y ffactorau sy’n ein sbarduno o safbwynt strategol am 20 mlynedd |
| Nodau corfforaethol | Maent yn deillio o’r Cynllun a chânt eu cyflawni dros gyfnod o 3-5 mlynedd |
| Blaenoriaethau ar gyfer gwella | Maent yn deillio o’r nodau corfforaethol a chânt eu cyflawni dros gyfnod o 1-3 blynedd |
| Camau gweithredu ar gyfer timau ac unigolion | Y modd y byddwn yn cyflawni’r blaenoriaethau blynyddol |
| Dangosyddion perfformiad | Y modd y byddwn yn mesur yr hyn yr ydym wedi’i wneud ac yn asesu a ydym wedi cyflawni’r amcanion, a pha effaith y maent wedi’i chael. |

Caiff y Cynllun Rheoli ei gategoreiddio’n chwe thema ac mae camau gweithredu penodol yn perthyn i’r chwe thema hynny. Defnyddir y chwe thema i gytuno ar flaenoriaethau ar gyfer gwella yn y Cynllun Corfforaethol ac adrodd yn eu cylch. Felly, mae’r adolygiad blynyddol o nodau a blaenoriaethau’n rhan bwysig o’r broses o adolygu’r Cynllun Rheoli. Cafodd y Cynllun ei adolygu’n ddiweddar a chafodd fersiwn wedi’i diweddaru ei mabwysiadu ddiwedd 2015. Mae’n ymdrin â chyfnod o 5 mlynedd nes 2020 – mae Nodau Corfforaethol yr Awdurdod yr un fath â’r chwe thema yn y Cynllun Rheoli, ac maent wedi’u nodi yn y tabl isod.

|  |
| --- |
| **Themâu’r Cynllun Rheoli/Nodau Corfforaethol** |
| **Thema 1:** Rheoli tirweddau’r Parc i sicrhau’r budd mwyaf posibl o ran cadwraeth a’r budd mwyaf posibl i’r cyhoedd |
| **Thema 2:** Gwarchod a gwella bioamrywiaeth |
| **Thema 3:** Darparu cyfleoedd o ran mynediad a hamdden awyr agored |
| **Thema 4:** Cynyddu ymwybyddiaeth a dealltwriaeth o’r Parc |
| **Thema 5:** Creu a chynnal cymunedau, trefi a phentrefi cynaliadwy |
| **Thema 6:** Datblygu economaidd cynaliadwy |

Yr Awdurdod yw’r awdurdod cynllunio statudol ar gyfer ardal y Parc Cenedlaethol hefyd, ac mae’n gyfrifol am baratoi Cynllun Datblygu Lleol 2013[[2]](#footnote-2), a fydd yn cael ei adolygu yn 2017.

1. **Deddf Llesiant Cenedlaethau’r Dyfodol (Cymru) 2015**

Mae’r Ddeddf yn rhoi ‘egwyddor datblygu cynaliadwy’ ar waith, y mae’n ofynnol i gyrff cyhoeddus ei hystyried wrth wneud penderfyniadau. Ceir pum ffordd o weithio y mae angen i gyrff cyhoeddus eu mabwysiadu er mwyn gweithredu’r egwyddor datblygu cynaliadwy, sef:

|  |  |  |  |  |
| --- | --- | --- | --- | --- |
| **Y 5 ffordd o weithio – yr egwyddor datblygu cynaliadwy** | | | | |
| **Hirdymor** | **Atal** | **Integreiddio** | **Cydweithio** | **Cynnwys** |

Caiff y 5 ffordd o weithio eu disgrifio’n fanylach yma <http://thewaleswewant.co.uk/cy/ffyrdd-o-weithio>. Mae gwaith yr Awdurdod yn cyd-fynd â’r 5 ffordd o weithio mewn sawl ffordd, sy’n cynnwys y canlynol:

**Hirdymor –** Mae’r Cynllun Rheoli yn nodi gweledigaeth tymor canolig i hirdymor ar gyfer y Parc hyd at 2030 a thu hwnt, gan osod y cyd-destun hefyd ar gyfer y blaenoriaethau ar gyfer gwella yn y tymor byrrach yng Nghynllun Corfforaethol yr Awdurdod. Caiff ei adolygu bob 5 mlynedd. Mae’r Cynllun Datblygu Lleol yn nodi polisïau cynllunio defnydd tir dros dymor canolig o 15 mlynedd, a chaiff ei adolygu bob 4 blynedd. Mae’r ddau gynllun hyn wedi’u datblygu drwy ymgynghori ag ystod eang o bobl a sefydliadau ac maent yn nodi polisïau a/neu gamau gweithredu ar gyfer gallu gwneud penderfyniadau’n gynnar ac yn gyson. Maent wedi’u datblygu yng nghyd-destun dibenion a dyletswydd statudol y Parc a’r amcanion penodol a bennwyd ganddo, gyda’r bwriad o greu Cymru iachach, hapusach, llewyrchus a chydnerth.

**Atal –**Mae’r Cynllun Rheoli a’r Cynllun Datblygu Lleol yn nodi camau gweithredu a pholisïau yn y tymor byr i wireddu gweledigaeth y Parc. Dylai’r holl gamau gweithredu a chynlluniau y mae’r Awdurdod (a’i bartneriaid) yn eu gweithredu gael eu cyflawni yng nghyd-destun gweledigaeth y Parc y mae rhan ohoni’n golygu ceisio bod yn wydn, yn ymatebol, yn agored i newid (yn enwedig newid yn yr hinsawdd) ac yn rhagweithiol o ran lliniaru effeithiau camau gweithredu annymunol yng nghyswllt bioamrywiaeth, newid yn yr hinsawdd a thwristiaeth ymysg pethau eraill, ac addasu i’r effeithiau hynny.

Mae’r dull ataliol hwn o weithredu, wedi’i gyfuno ag ystwythder yr Awdurdod, yn sicrhau cyfundrefn cynnal a chadw a fydd yn galluogi’r Awdurdod i barhau i gyflawni ei amcanion llesiant. Mae camau gweithredu Cynllun Rheoli’r Parc Cenedlaethol yn llywio’r gwaith o ddyrannu adnoddau ac mae’r Awdurdod yn mynd ar ôl cynifer o gyfleoedd ag sy’n bosibl gyda’r staff sydd ar gael i sicrhau cyllid ychwanegol. Yn rhan o’i gynlluniau gwaith ar gyfer 2016-17, bydd yr Awdurdod yn gwneud cais am oddeutu £167,000 o gyllid cyfalaf gan Lywodraeth Cymru yn rhan o waith a gaiff ei gydlynu ag Awdurdod Parc Cenedlaethol Eryri i ymgymryd â gwelliannau i seilwaith mynediad/gwaith rheoli ymwelwyr mewn safleoedd allweddol yn y Parc Cenedlaethol i helpu i wrthsefyll effaith twristiaeth ac ymwelwyr.

**Integreiddio –** Mae’r ddogfen hon yn dangos sut y mae amcanion llesiant yr Awdurdod yn effeithio ar y nodau llesiant. Caiff amcanion eraill yr Awdurdod eu nodi yn y Cynllun Rheoli (2015-2020) a bydd yr Awdurdod yn parhau i geisio’u cyflawni mewn modd sy’n cyd-fynd â’r nodau llesiant. Mae’r Awdurdod yn bartner sydd wedi’i wahodd i fod yn rhan o’r Bwrdd Gwasanaethau Cyhoeddus, ac rydym yn disgwyl cyfrannu at ystod eang o amcanion llesiant drwy ein gwaith ein hunain a’n gwaith gyda phartneriaid.

**Cydweithio –** Mae’r Awdurdod wedi cydweithio â phartïon eraill dros y 5 mlynedd diwethaf i gyflawni deilliannau a nodwyd yn y Cynllun Rheoli blaenorol. Mae rhai o’r prosiectau hyn wedi’u nodi fel astudiaethau achos yn y Cynllun Rheoli newydd, sydd hefyd yn nodi’r camau gweithredu i’w cyflawni dros y 5 mlynedd nesaf. O’r 111 o gamau gweithredu a nodwyd, mae angen cydweithio o ryw fath er mwyn cyflawni 107 ohonynt (96%).

**Cynnwys –** Cynhelir gwaith ymgynghori ac adolygu rheolaidd yng nghyswllt y Cynllun Rheoli a’r Cynllun Datblygu Lleol, ac mae cymunedau lleol ac amrywiaeth o grwpiau lleol eraill yn rhan o’r gwaith hwn. Yn ogystal, mae’r Awdurdod yn cynnal nifer o ymarferion ymgynghori ac ymgysylltu bob blwyddyn ag ystod eang o randdeiliaid, megis yr arolwg preswylwyr yn 2013 a’r arolwg ymwelwyr sydd ar ddod yn 2016.

Mae Deddf Llesiant Cenedlaethau’r Dyfodol (Cymru) yn canolbwyntio ar wella llesiant cymdeithasol, economaidd, amgylcheddol a diwylliannol Cymru drwy gyflwyno 7 nod i ddangos y math o Gymru yr ydym yn dymuno ei gweld. Gyda’i gilydd, maent yn darparu gweledigaeth a rennir y gall cyrff cyhoeddus weithio i’w chyflawni.

|  |  |
| --- | --- |
| **Nod** | **Disgrifiad o’r nod** |
| Cymru lewyrchus. | Cymdeithas arloesol, gynhyrchiol, carbon isel sy’n cydnabod y terfynau sydd ar yr amgylchedd byd-eang ac sydd, o ganlyniad, yn defnyddio adnoddau mewn modd effeithlon a chymesur (gan gynnwys gweithredu ar newid yn yr hinsawdd); ac sy’n datblygu poblogaeth fedrus ac addysgedig mewn economi sy’n cynhyrchu cyfoeth ac yn cynnig cyfleoedd cyflogaeth, gan ganiatáu i bobl fanteisio ar y cyfoeth a gynhyrchir drwy gael gafael ar waith addas. |
| Cymru gydnerth. | Cenedl sy’n cynnal ac yn gwella amgylchedd naturiol bioamrywiol gydag ecosystemau iach gweithredol sy’n cynnal cydnerthedd cymdeithasol, economaidd ac ecolegol ynghyd â’r gallu i addasu i newid (er enghraifft newid yn yr hinsawdd). |
| Cymru iachach. | Cymdeithas lle mae llesiant corfforol a meddyliol pobl cystal â phosibl a lle deellir dewisiadau ac ymddygiadau sydd o fudd i iechyd yn y dyfodol. |
| Cymru sy’n fwy cyfartal. | Cymdeithas sy’n galluogi pobl i gyflawni eu potensial ni waeth beth fo’u cefndir neu eu hamgylchiadau (gan gynnwys eu cefndir a’u hamgylchiadau cymdeithasol-economaidd). |
| Cymru o gymunedau cydlynus. | Cymunedau atyniadol, hyfyw a diogel sydd â chysylltiadau da. |
| Cymru â diwylliant bywiog lle mae’r Gymraeg yn ffynnu. | Cymdeithas sy’n hyrwyddo ac yn gwarchod diwylliant, treftadaeth a’r Gymraeg ac sy’n annog pobl i gyfranogi yn y celfyddydau, a chwaraeon a gweithgareddau hamdden. |
| Cymru sy’n gyfrifol ar lefel fyd-eang. | Cenedl sydd, wrth iddi wneud unrhyw beth i wella llesiant economaidd, cymdeithasol, amgylcheddol a diwylliannol Cymru, yn ystyried a allai gwneud peth o’r fath gyfrannu’n gadarnhaol at lesiant byd-eang. |

1. **Blaenoriaethau’r Awdurdod ar gyfer gwella a’i amcanion llesiant**

Mae Awdurdod Parc Cenedlaethol Bannau Brycheiniog wedi pennu 4 blaenoriaeth ar gyfer gwella a 25 o amcanion llesiant.

Uchod, rydym yn nodi’r ffyrdd y mae’r egwyddor datblygu cynaliadwy’n cael ei defnyddio yng nghyswllt gwaith yr Awdurdod. O safbwynt ehangach dros dymor hwy mae pob un ohonynt yn cysylltu’n uniongyrchol â chreu **‘Cymru sy’n fwy cyfrifol ar lefel fyd-eang’** – un o’r 7 nod llesiant. Mae’r tabl canlynol yn dangos sut y mae’r 4 blaenoriaeth ar gyfer gwella’n cysylltu â’r nodau llesiant eraill. Mae’r tabl yn Atodiad 1 yn cysylltu’r 25 o amcanion llesiant â’r 7 nod llesiant.

|  |  |
| --- | --- |
| **Blaenoriaeth ar gyfer gwella** | **Sut y mae’r flaenoriaeth ar gyfer gwella’n berthnasol i’r 7 nod llesiant** |
| 1. Bydd amgylchedd hanesyddol a threftadaeth ddiwylliannol y Parc yn cael eu gwarchod, eu gwella a’u hyrwyddo. | Mae gan Barc Cenedlaethol Bannau Brycheiniog dreftadaeth hanesyddol a diwylliannol gref. Drwy ganolbwyntio ar yr amgylchedd hanesyddol a’r dreftadaeth ddiwylliannol rydym yn sicrhau ein bod yn cyfrannu’n uniongyrchol at greu **‘Cymru â diwylliant bywiog lle mae’r Gymraeg yn ffynnu’**. |
| 1. Bydd tirweddau a bioamrywiaeth y Parc Cenedlaethol yn elwa ar brosiectau cadwraeth ar raddfa eang sydd wedi’u targedu ac sy’n cael eu hyrwyddo. | Drwy ganolbwyntio ar dirweddau a bioamrywiaeth, yn enwedig drwy reoli ecosystemau, mae’r Awdurdod yn cyfrannu’n uniongyrchol at greu **‘Cymru gydnerth’**. |
| 1. Bydd ymwelwyr o ystod eang o gefndiroedd yn cael mynediad i ystod o gyfleoedd hamdden a reolir yn gynaliadwy. | Gall gweithgarwch yng nghefn gwlad wella’r ymdeimlad o les a lleihau straen, a gall fod yn ysbrydoledig. Drwy hybu gweithgarwch, annog gwirfoddolwyr a chefnogi’r sawl sydd â chyfyngiadau corfforol, economaidd neu gyfyngiadau eraill, mae’r amcan hwn yn cyfrannu’n uniongyrchol at greu ‘**Cymru iachach**’ a ‘**Chymru sy’n fwy cyfartal**’ |
| 1. Bydd bywiogrwydd a hyfywedd cymunedau a’u busnesau yn cael eu cefnogi gyda’r nod o ddatblygu ymdeimlad o gydgyfrifoldeb. Bydd gwaith gyda’r sector twristiaeth yn cael ei flaenoriaethu’n arbennig tra bydd dealltwriaeth ac ymwybyddiaeth ymhlith ymwelwyr a thrigolion yn cael eu hybu. | Mae’r flaenoriaeth hon yn cyfrannu’n uniongyrchol at greu ’**Cymru lewyrchus**’ a ‘**Chymru gydnerth**’ drwy annog datblygu busnesau newydd a rhai sy’n bodoli eisoes a chynyddu nifer y swyddi gan annog pobl i beidio â gwneud defnydd anghynaladwy o’r adnoddau naturiol. Dylai cynnydd mewn cyflogaeth arwain at greu ‘**Cymru sy’n fwy cyfartal**’ a ‘**Chymru o gymunedau cydlynus**’. |

Mae’r Awdurdod yn defnyddio’r drefn ganlynol i adrodd ynghylch perfformiad:

**Nodau Corfforaethol (Themâu’r Cynllun Rheoli)**

**Blaenoriaethau ar gyfer gwella**

**Amcanion llesiant**

**Mesur**

**Targed**

1. **Dyrannu’r adnoddau sydd ar gael i’r blaenoriaethau ar gyfer gwella**

Bydd 2016/2017 yn flwyddyn gyllidebol heriol iawn i ni unwaith yn rhagor. Adeg paratoi’r ddogfen hon, ceir gostyngiad dangosol o 4.7% yn y setliad ariannol gan Lywodraeth Cymru ar gyfer 2016/2017, sy’n golygu y bydd yn rhaid i’r Awdurdod ddod o hyd i £220,000 o arbedion. Felly, mae’r amgylchedd a’r rhagolygon ariannol sy’n ein hwynebu’n fwyfwy anodd ac ni ellir cuddio rhag maint yr heriau yr ydym yn eu profi. Mae galw cynyddol, gostyngiad mewn adnoddau a dulliau amgen o gyflawni yn golygu na allwn roi sicrwydd ariannol nac adnoddau ychwanegol i’r graddau yr ydym wedi gwneud o’r blaen.

Mae’r penderfyniad i symud y blaenoriaethau ar gyfer gwella ymlaen o’r flwyddyn ariannol flaenorol yn adlewyrchu bwriad yr Awdurdod i gyflawni ei Nodau Corfforaethol, gan roi amser hefyd i ni ganolbwyntio ar wneud cynnydd go iawn mewn meysydd a nodwyd.

Mae’r siart gylch ganlynol yn dangos sut y mae’r Awdurdod wedi dyrannu gwariant ar y 7 Nod yn Neddf Llesiant Cenedlaethau’r Dyfodol.

**Siart: Gwariant yr Awdurdod ar y 7 Nod Llesiant**

Ceir dadansoddiad o wariant gros yr Awdurdod ar y 7 Nod Llesiant yn Atodiad 2.

1. **Gweithio gyda phartneriaid**

Caiff y Cynllun Rheoli ei baratoi gyda chyfranogiad gweithredol rhanddeiliaid allweddol a’r gymuned ehangach i feithrin cyd-berchnogaeth o’r weledigaeth, y nodau, yr amcanion, y polisïau a’r camau gweithredu. Mae hynny’n gynyddol bwysig gan fod rhannu adnoddau a gwybodaeth yn gallu goresgyn rhai o’r rhwystrau a gyflwynir gan yr hinsawdd ariannol sydd ohoni. Mae gweithio mewn partneriaeth hefyd yn ein helpu i ymddangos yn unedig ac mae’n ennyn cefnogaeth gan y cyhoedd.

1. **Craffu**

Yn ogystal ag archwiliadau allanol, mae’r Awdurdod Parc Cenedlaethol yn cynnal ei broses archwilio ei hun drwy gynnal cyfres o adolygiadau craffu sy’n gysylltiedig â blaenoriaethau ar gyfer gwella. Yn y blynyddoedd diwethaf mae dau adolygiad wedi’u cynnal bob blwyddyn, gyda’r cyntaf yn canolbwyntio ar flaenoriaeth ar gyfer gwella o’r flwyddyn ariannol flaenorol, a’r ail yn ystyried y cynnydd a wnaed o ran un o’r blaenoriaethau ar gyfer gwella yr ydym wedi’i dewis ar gyfer y flwyddyn ariannol gyfredol. Newidiodd ffurf yr adolygiadau craffu hyn rywfaint yn 2015 er mwyn caniatáu mwy o hyblygrwydd ar gyfer ail adolygiad craffu y flwyddyn. Ar gyfer 2016/2017, cytunodd yr Awdurdod y byddai un adolygiad craffu ar ‘Bartneriaethau’ yn cael ei gynnal.

1. **Cyflawni ein blaenoriaethau ar gyfer gwella yn 2016/2017**

Mae’r Awdurdod yn darparu gwasanaethau drwy ei dair Cyfarwyddiaeth:

|  |  |
| --- | --- |
| Prif Weithredwr | Cymorth a gwasanaethau corfforaethol gan gynnwys gwasanaethau democrataidd, cyfreithiol a gweinyddol a gwasanaethau adnoddau dynol, cyfathrebu, TG a chyllid. |
| Rheoli Cefn Gwlad a Thir | Cadwraeth, rheoli tir, hawliau tramwy, twristiaeth gynaliadwy, cymunedau cynaliadwy, datblygu cymunedol, gwasanaethau wardeniaid ac ystadau, bioamrywiaeth ac ecoleg, Geoparc Fforest Fawr, rheoli eiddo, Canolfannau Ymwelwyr a Chanolfannau Croeso. |
| Cynllunio | Gwasanaethau cynllunio, rheoli datblygu, gorfodi, strategaeth a pholisi, treftadaeth adeiledig. |

Mae gwneud gwelliannau parhaus a rhoi sylw parhaus i anghenion y sawl sy’n defnyddio ein gwasanaethau’n bwysig i ni ac rydym yn sylweddoli, yng ngoleuni toriadau ac arbedion ariannol yn y sector cyhoeddus, y bydd gwneud hyn yn her.

**Blaenoriaeth ar gyfer gwella 1: *Trwy bartneriaeth, gwaith hwyluso a chamau gweithredu ymarferol effeithiol a’r swyddogaeth gynllunio bydd amgylchedd hanesyddol a threftadaeth ddiwylliannol y Parc yn cael eu gwarchod, eu gwella a’u hyrwyddo.***

Mae’r amgylchedd hanesyddol a’r dreftadaeth ddiwylliannol yn cysylltu 2 Ddiben a Dyletswydd yr Awdurdod Parc Cenedlaethol ac yn cyfrannu at bob agwedd ar ddatblygu cynaliadwy.

*‘Mae amgylchedd hanesyddol Cymru yn ased pwysig sy’n chwarae rhan hanfodol o ran gwella lles economaidd, cymdeithasol ac amgylcheddol cymunedau Cymru. Mae gofalu am yr ased hwn a’i hyrwyddo yn hollbwysig; unwaith yr ydym ni’n colli elfennau ohono neu’n eu hanghofio, prin iawn y bydd modd eu hadennill[[3]](#footnote-3).’*

Mae archeoleg ym Mharc Cenedlaethol Bannau Brycheiniog yn rhan allweddol o’i amgylchedd hanesyddol. Mae Heneb Restredig yn safle archeolegol sydd o bwysigrwydd cenedlaethol a cheir 357 o Henebion Rhestredig yn y Parc. Mae’r Awdurdod Parc Cenedlaethol wedi ymrwymo i warchod a gwella’r Henebion Rhestredig hyn.

Mae treftadaeth adeiledig yn ganolog i dreftadaeth ddiwylliannol y Parc Cenedlaethol, ac mae ei gwella’n creu ymdeimlad unigryw o le. Mae’r Awdurdod wedi ymrwymo i warchod a gwella treftadaeth adeiledig y Parc Cenedlaethol drwy ostwng nifer yr adeiladau rhestredig sydd mewn perygl. Ar hyn o bryd mae Parc Cenedlaethol Bannau Brycheiniog yn gartref i 1,955 o adeiladau rhestredig, y mae rhai ohonynt yn arbennig o agored i niwed ac y mae angen eu hatgyweirio a’u cynnal a’u cadw. Yr adeiladau rhestredig agored i niwed hyn sydd ar y gofrestr ‘Adeiladau mewn Perygl’.

**Beth y byddwn yn ei wneud a sut y byddwn yn ei wneud?**

Yn y flaenoriaeth hon ar gyfer gwella, rydym wedi nodi nifer o amcanion llesiant sy’n ymdrin â Henebion Rhestredig ac Adeiladau Rhestredig.

* Byddwn yn gwarchod ac yn gwella archeoleg y Parc drwy ymgymryd â mesurau cadwraeth cadarnhaol ar o leiaf 2 Heneb Restredig
* Byddwn yn cadw ac yn gwella adeiladau rhestredig mwyaf agored i niwed y Parc drwy sicrhau bod 3 yn llai o adeiladau ar y gofrestr ‘Adeiladau mewn Perygl’.
* Byddwn yn ymateb mewn modd amserol i o leiaf 75% o’r ymgynghoriadau ynghylch cynllunio, caniatâd adeilad rhestredig a cheisiadau perthnasol eraill.
* Byddwn yn adolygu Ardaloedd Cadwraeth Aberhonddu, Talgarth a’r Gelli.
* Byddwn yn ystyried rhinweddau o leiaf 2 Ardal Gadwraeth bosibl arall yn ardal y Parc.
* Byddwn yn cael awdurdod wedi’i ddirprwyo gan Cadw a fydd yn ein galluogi i wneud penderfyniadau mwy amserol ynghylch ceisiadau caniatâd adeilad rhestredig sy’n gysylltiedig ag Adeiladau Rhestredig Gradd II, heb gyfeirio ein hargymhelliad at Cadw.

Mae’r tabl yn Atodiad 1 yn nodi sut y mae’r amcanion llesiant yn y flaenoriaeth hon ar gyfer gwella yn cysylltu â Nodau Llesiant Cenedlaethau’r Dyfodol.

**Blaenoriaeth ar gyfer gwella 2: *Trwy bartneriaeth, gwaith hwyluso a chamau gweithredu ymarferol effeithiol a’r swyddogaeth gynllunio bydd tirweddau a bioamrywiaeth y Parc Cenedlaethol yn elwa ar brosiectau cadwraeth ar raddfa eang sydd wedi’u targedu ac sy’n cael eu hyrwyddo***

Mae gwarchod a gwella harddwch naturiol a bywyd gwyllt y Parc Cenedlaethol wedi’i gorffori yn Niben Cyntaf yr Awdurdodau Parciau Cenedlaethol ac mae hefyd yn rhan annatod o gyflawni’r Ail Ddiben a’r Ddyletswydd. Mae’n ganolog i wireddu gweledigaeth Awdurdod Parc Cenedlaethol Bannau Brycheiniog.

Mae’r amrywiaeth o amodau yn yr amgylchedd naturiol yn darparu cyfleoedd niferus i wahanol rywogaethau ddod o hyd i’r lle mwyaf addas iddynt fyw ynddo – eu cynefinoedd. Mae’r amrywiaeth o rywogaethau’n helpu i sicrhau bod ecosystemau’n iach a bod rhywogaethau’n gallu parhau i esblygu wrth i amodau newid. Mae’r amrywiaeth genetig rhwng unigolion o bob rhywogaeth yn helpu i wneud pob cenhedlaeth yn ddigon cryf i allu esblygu ac addasu.

Mae Parc Cenedlaethol Bannau Brycheiniog yn ymestyn dros 520 milltir sgwâr neu 1346km2, sef tua 6.7% o arwynebedd Cymru. Mae’r ucheldiroedd yn gorchuddio tua 60% o arwynebedd Parc Cenedlaethol Bannau Brycheiniog neu tua 4% o arwynebedd Cymru. Maent yn cynnwys rhai o’r ardaloedd mwyaf o dir comin cydgyffyrddol, di-dor yng Nghymru, gan gynnwys 3 o’r 4 tir comin cyffiniol yng Nghymru sy’n mesur dros 4000 hectar yr un. Mae sicrhau eu bod yn cael eu gwarchod a’u gwella’n ganolog i Ddibenion y Parc Cenedlaethol. Mae Glastir yn gyfle i wella ardaloedd mawr o’r ucheldiroedd a ffermdir cynhyrchiol mewn ardaloedd sensitif; mae hyn hefyd yn cynnwys y cyfle i feithrin cysylltiadau ‘ar lawr gwlad’.

**Beth y byddwn yn ei wneud a sut y byddwn yn ei wneud?**

Yn y flaenoriaeth hon ar gyfer gwella rydym wedi nodi amcanion llesiant sy’n ymdrin â bioamrywiaeth a thirweddau.

* Gweithio’n agos gyda Llywodraeth Cymru a Cyfoeth Naturiol Cymru i ddatblygu prosiectau rheoli tir sydd o bwys o safbwynt strategol, megis:
  + Datblygu rhaglen ar gyfer gwarchod ac adfer mawn
  + Cynnal a datblygu o leiaf dwy bartneriaeth rheoli tir strategol
  + Parhau i gyflawni o leiaf dau brosiect rheoli tir integredig

Mae’r tabl yn Atodiad 1 yn nodi sut y mae’r amcanion llesiant yn y flaenoriaeth hon ar gyfer gwella yn cysylltu â Nodau Llesiant Cenedlaethau’r Dyfodol.

**Blaenoriaeth ar gyfer gwella 3: *Bydd ymwelwyr o ystod eang o gefndiroedd yn cael mynediad i ystod o gyfleoedd hamdden a reolir yn gynaliadwy***

Mae mynediad i’r awyr agored a chyfleoedd hamdden yn rhannau annatod o ail ddiben y Parc – sef hybu cyfleoedd i’r cyhoedd ddeall a mwynhau’r priodweddau arbennig. Mae Parc Cenedlaethol Bannau Brycheiniog yn cynnig cyfleoedd ar gyfer ystod eang o weithgareddau hamdden yn yr awyr, yn y dŵr ac ar y tir yn ogystal â chyfleoedd i hybu ffyrdd iach o fyw. Yr her i bawb yw galluogi pobl o bob rhan o gymdeithas i fwynhau’r Parc mewn ffyrdd cyfreithlon a chynaliadwy nad ydynt yn gwrthdaro â diben cyntaf y Parc nac yn amharu ar ei briodweddau arbennig.

Mewn rhai lleoliadau yn y Parc Cenedlaethol, mae’r twf mewn gweithgareddau hamdden dros y degawdau diwethaf wedi mynd yn drech na gallu’r lleoliadau hynny i ymdopi mewn modd cynaliadwy â nifer yr ymwelwyr sy’n cyrraedd bob blwyddyn – sy’n arwain at broblemau’n ymwneud ag erydu, traffig a gwrthdaro lleol. Mae’r angen i gydlynu gwaith rheoli ymwelwyr â hyrwyddo twristiaeth wedi dod yn fwyfwy amlwg, i’r graddau y bu i’r Awdurdod gomisiynu Cynllun Rheoli Ymwelwyr yn 2014. Ar yr un pryd mae’r angen i gael dull o reoli ymwelwyr sy’n seiliedig ar le wedi cael ei gydnabod fwyfwy. At hynny, bydd ymgyrch genedlaethol ‘Blwyddyn Antur’ Croeso Cymru ar gyfer 2016 a’r ymgyrch ‘Blwyddyn Chwedloniaeth’ a fwriedir ar gyfer 2017 yn codi disgwyliadau ymwelwyr ac mae angen sicrhau bod y seilwaith mewn lleoliadau yn ddigon cadarn i fodloni’r galw hwnnw a darparu profiad o ansawdd.

**Beth y byddwn yn ei wneud a sut y byddwn yn ei wneud?**

Yn y flaenoriaeth hon ar gyfer gwella rydym wedi nodi nifer o amcanion llesiant sy’n ymdrin â chael mynediad i’r awyr agored a chyfleoedd hamdden.

* Byddwn yn sicrhau bod ymwelwyr o ystod eang o gefndiroedd yn cael cyfle i gael mynediad i’r Parc Cenedlaethol ac i’w fwynhau, drwy ddarparu prosiect geogelcio (a ariennir gan Chwaraeon Cymru) i 300 o bobl ifanc a 30 o hyfforddwyr.
* Byddwn yn rheoli’r rhwydwaith Hawliau Tramwy mewn modd cynaliadwy i breswylwyr ac ymwelwyr o bob gallu a chefndir drwy gyflawni o leiaf 4 prosiect o’r Cynllun Gwella Hawliau Tramwy.
* Byddwn yn ceisio adolygu a diweddaru’r gwasanaethau rheoli ymwelwyr a Hawliau Tramwy.
* Byddwn yn cynnal Arolwg Ymwelwyr yn 2016/2017 a fydd yn mesur ffactorau sy’n amrywio o nodweddion sylfaenol i gymhelliant ymwelwyr.
* Os bydd y cais am £167,000 o gyllid cyfalaf gan Lywodraeth Cymru y cyfeiriwyd ato’n gynharach yn llwyddiannus, byddwn yn treialu dull sy’n seiliedig ar le mewn lleoliadau allweddol yn y Parc Cenedlaethol, a byddwn yn ymgymryd â gwaith gwella seilwaith y mae angen ei wneud yn fawr, yn ogystal â gweithgareddau rheoli prosiect cysylltiedig ar o leiaf 2 safle allweddol yn y Parc Cenedlaethol. Defnyddir ymgyrchoedd marchnata Croeso Cymru i ddewis y safleoedd.

Mae’r tabl yn Atodiad 1 yn nodi sut y mae’r amcanion llesiant yn y flaenoriaeth hon ar gyfer gwella yn cysylltu â Nodau Llesiant Cenedlaethau’r Dyfodol.

**Blaenoriaeth ar gyfer gwella 4: *Bydd bywiogrwydd a hyfywedd cymunedau a’u busnesau yn cael eu cefnogi gyda’r nod o ddatblygu ymdeimlad o gydgyfrifoldeb. Bydd gwaith gyda’r sector twristiaeth yn cael ei flaenoriaethu’n arbennig tra bydd dealltwriaeth ac ymwybyddiaeth ymhlith ymwelwyr a thrigolion yn cael eu hybu***

Mae dyletswydd statudol arnom i feithrin lles economaidd a chymdeithasol cymunedau sy’n byw yn y Parc Cenedlaethol. Drwy ganolbwyntio ar y flaenoriaeth hon ar gyfer gwella gallwn gynorthwyo cymunedau yn y Parc i ddatblygu dulliau confensiynol ac arloesol o gynnal y Parc Cenedlaethol fel lle i fyw a gweithio ynddo mewn modd cynaliadwy. Bydd hynny yn ei dro yn datblygu gwydnwch cymdeithasol a balchder cymunedol.

Yn unol â’i Ail Ddiben mae’n ofynnol i’r Awdurdod godi ymwybyddiaeth o’r Parc a chynyddu dealltwriaeth amdano. Mae’r Tîm Addysg yn cyfrannu at y 7 Nod Llesiant drwy ddarparu profiadau addysgol ac adnoddau, yn y Gymraeg a’r Saesneg, sy’n cynorthwyo addysgwyr a dysgwyr. Mae enghreifftiau o sut y caiff hynny ei gyflawni yn cynnwys y Rhaglen Ysgolion Llysgenhadol, a darparu gwybodaeth am y Parc Cenedlaethol mewn lleoliadau gofal iechyd yn y Parc Cenedlaethol.

Mae tensiwn rhwng y manteision economaidd sy’n deillio o annog twristiaid i ymweld â’r ardal a’r effaith negyddol o ran ôl troed carbon a llygredd cynyddol o ganlyniad i deithio gyda seilwaith cludiant cyhoeddus cyfyngedig. Mae’r Awdurdod Parc Cenedlaethol wedi cyflwyno nifer o ddatrysiadau creadigol ac arloesol, megis Llysgenhadon y Parc Cenedlaethol, Hyfforddiant i Fusnesau a chynlluniau Twristiaeth Werdd, ac mae’n parhau i ddatblygu’r datrysiadau hyn.

**Beth y byddwn yn ei wneud a sut y byddwn yn ei wneud?**

Yn y flaenoriaeth hon ar gyfer gwella rydym wedi nodi nifer o amcanion llesiant sy’n ymdrin â bywiogrwydd a hyfywedd cymunedau.

* Byddwn yn darparu 12,500 o oriau o ddysgu gan gyfranogwyr (5000 o ddysgwyr x 2.5 o oriau)
* Byddwn yn darparu profiadau dysgu i 5,000 o ddysgwyr ar draws y Parc
* Byddwn yn gwerthuso’r profiadau dysgu drwy gael ymatebion gan athrawon a dysgwyr (y nod yw cyrraedd 10 pwynt ar raddfa sy’n cynnwys 11 pwynt)
* Byddwn yn darparu cyfleoedd i grwpiau difreintiedig ymweld â’r Parc drwy’r rhaglen Chwarae Teg (6 grŵp y flwyddyn o ysgolion lle mae 20% neu ragor o’r disgyblion yn cael Prydau Ysgol am Ddim)
* Byddwn yn gweithio gyda 3 cymuned o ddiddordeb bob blwyddyn i gyflawni gwaith dehongli
* Byddwn yn cynorthwyo 4 ysgol i ennill gwobr Ysgolion Llysgenhadol
* Byddwn yn darparu gwybodaeth am y Parc Cenedlaethol mewn 5 lleoliad gofal iechyd
* Byddwn yn cefnogi 50 o brosiectau’n ymwneud â chymunedau cydnerth gyda chyllid o’r Gronfa Datblygu Cynaliadwy a chyngor a chymorth gan swyddog datblygu
* Byddwn yn cynnal gweithgarwch yn ymwneud â Llysgenhadon, digwyddiadau hyfforddi i fusnesau ac ymgysylltu â busnesau drwy ardystio 150 o Lysgenhadon, cynnal 22 o ddigwyddiadau hyfforddi sydd wedi’u hanelu at fusnesau, ac ymgysylltu â 500 o fusnesau.
* Byddwn yn darparu Prosiect Hyfforddi Sgiliau ar Waith dan Gronfa Dreftadaeth y Loteri, a fydd yn darparu 11/12 o swyddi dan hyfforddiant
* Byddwn yn gweithredu’r Gronfa Datblygu Cynaliadwy er mwyn cefnogi cymunedau cydnerth, gan ddenu arian cyfatebol ar gymhareb sy’n uwch na 2:1 (£arian cyfatebol:£Y Gronfa Datblygu Cynaliadwy)
* Byddwn yn darparu rhaglen Datblygu Gwirfoddolwyr i gefnogi’r gwaith o ddarparu dros 10,000 o oriau gwirfoddolwyr yng nghyswllt gweithgarwch Awdurdod Parc Cenedlaethol Bannau Brycheiniog yn 2016/2017.

Mae’r tabl yn Atodiad 1 yn nodi sut y mae’r amcanion llesiant yn y flaenoriaeth hon ar gyfer gwella yn cysylltu â Nodau Llesiant Cenedlaethau’r Dyfodol.

1. **Monitro perfformiad**

Bydd y manylion hyn yn cael eu mesur, eu cofnodi a’u hasesu yn ein System Rheoli Perfformiad, sef ‘Ffynnon’, a byddant yn sail ar gyfer adrodd ynghylch ein perfformiad. Mae’r wybodaeth a gaiff ei bwydo i Ffynnon yn cynnwys data craidd ynghylch dangosyddion perfformiad statudol a dangosyddion perfformiad lleol sy’n dangos gwaith pob Cyfarwyddiaeth yn ei gyd-destun drwy ddangos llwyth gwaith, achosion, ffigurau, niferoedd a thargedau. Mae adroddiadau Ffynnon yn cael eu llunio bob chwarter a’u cyflwyno i Bwyllgor yr Awdurdod Parc Cenedlaethol gan amlygu’r meysydd sydd wedi gwella neu’r meysydd y mae gofyn rhoi sylw iddynt.

Er mwyn monitro effeithiolrwydd ac effeithlonrwydd, bydd adroddiadau cynnydd hefyd yn cael eu cyflwyno i’r Pwyllgor Archwilio a Chraffu bob chwarter ynghylch un flaenoriaeth benodol ar gyfer gwella. Yn ogystal â hyn, bydd yr Awdurdod yn parhau i feincnodi ei berfformiad gyda Pharciau Cenedlaethol eraill Cymru a bydd y manylion hyn hefyd yn cael eu cyflwyno i Bwyllgor yr Awdurdod Parc Cenedlaethol pan fyddant ar gael. Bydd y gwelliannau’n cael eu dangos mewn amrywiaeth o ffyrdd, gan gynnwys:

* + - * Dangosyddion perfformiad (sy’n cynnwys y rhai cenedlaethol a statudol a’r rhai lleol)
* Ymgynghori â rhanddeiliaid a defnyddwyr gwasanaethau trwy arolygon a dulliau eraill
* Asesu mewnol
* Archwiliadau gan Swyddfa Archwilio Cymru
* Meincnodi a chyrraedd targedau

Mae gennym drefniadau llywodraethu corfforaethol a mesurau mewnol cryf i reoli’r modd y caiff yr Awdurdod ei arwain. Rydym wedi mabwysiadu cod enghreifftiol a ategir gan ganllawiau a gyhoeddwyd gan Ombwdsmon Gwasanaeth Cyhoeddus Cymru[[4]](#footnote-4). Mae’r cod yn seiliedig ar saith egwyddor bywyd cyhoeddus, a nodwyd gyntaf yn y Pwyllgor Safonau mewn Bywyd Cyhoeddus (Pwyllgor Nolan) ac a ddiffiniwyd yn fwyaf diweddar yng Nghymru mewn Offeryn Statudol fel:

1. Anhunanoldeb

2. Gonestrwydd

3. Uniondeb a phriodoldeb

4. Dyletswydd i gynnal y gyfraith

5. Stiwardiaeth

6. Gwrthrychedd wrth wneud penderfyniadau

7. Cydraddoldeb a pharch

8. Bod yn agored

9. Atebolrwydd

10. Arweinyddiaeth

Mae ystod o bolisïau wedi’u mabwysiadu yn yr Awdurdod i gyflawni’r egwyddorion hyn. Cânt eu cefnogi gan yr Aelodau, y Swyddogion, y Pwyllgor Archwilio a Chraffu, y Pwyllgor Safonau, y Swyddog Monitro, Cyfreithwyr yr Awdurdod, y Weithdrefn Gwyno a’r Ddeddf Rhyddid Gwybodaeth. Byddwn yn sicrhau ein bod yn cymhwyso’r egwyddorion hyn i’n prosesau gwneud penderfyniadau a’n hymrwymiad i wella ein gwasanaethau.

Mae’r Cynllun Corfforaethol hwn yn rhan o fframwaith cynllunio uchelgeisiol, Cynllun Rheoli’r Parc Cenedlaethol, sy’n mapio datblygiadau yn y Parc hyd at 2030. Bydd ein profiadau’n parhau i lywio a dylanwadu ar raglenni gwaith, cyllidebau a chynigion cyllido wrth i ni ymdrechu i ragori ar ein targedau.

Os hoffech gael unrhyw wybodaeth ychwanegol am y Cynllun Corfforaethol neu os hoffech awgrymu meysydd gwaith lle mae angen i ni wella, ysgrifennwch at Mr John Cook, Prif Weithredwr, Parc Cenedlaethol Bannau Brycheiniog, Plas y Ffynnon, Ffordd Cambrian, Aberhonddu LD3 7HP, Powys neu anfonwch neges e-bost i [improvements@breconbeacons.org](mailto:improvements@breconbeacons.org)

Cyhoeddwyd: Ebrill 2016

**Datganiad o Gyfrifoldeb**

Awdurdod Parc Cenedlaethol Bannau Brycheiniog sy’n gyfrifol am baratoi’r Cynllun Corfforaethol hwn, y wybodaeth a’r asesiadau a geir ynddo a’r amcangyfrifon sy’n sail iddynt.


Mae’r Awdurdod hefyd yn gyfrifol am reoli’r gwelliannau yn ei berfformiad a’r mesurau rheoli mewnol sy’n sail i’r wybodaeth a’r asesiadau yn y Cynllun hwn.

Mae’r Awdurdod yn fodlon bod cynnwys y Cynllun, ym mhob ffordd berthnasol, yn gywir ac yn gyflawn, yn realistig ac yn gyraeddadwy gyda’r adnoddau sydd ar gael.

## Atodiad 1 – Sut y mae’r amcanion llesiant yn cyflawni’r 7 Nod Llesiant

| **Blaenoriaeth ar gyfer gwella** | **Amcan o ran llesiant** | **Llewyrchus** | **Cydnerth** | **Iachach** | **Cyfartal** | **Cymunedau cydlynus** | **Diwylliant bywiog** | **Cyfrifol ar lefel fyd-eang** |
| --- | --- | --- | --- | --- | --- | --- | --- | --- |
| **Amgylchedd hanesyddol a threftadaeth ddiwylliannol** | Gwarchod a gwella archeoleg y Parc |  |  |  |  |  | **** |  |
| Cadw a gwella adeiladau rhestredig mwyaf agored i niwed y Parc |  |  |  |  |  | **** |  |
| Ymateb mewn modd amserol i o leiaf 75% o’r ymgynghoriadau ynghylch cynllunio, caniatâd adeilad rhestredig a cheisiadau perthnasol eraill | **** | **** |  |  |  |  |  |
| Adolygu Ardaloedd Cadwraeth Aberhonddu, Talgarth a’r Gelli |  |  |  |  |  | **** |  |
| Ystyried Ardaloedd Cadwraeth posibl eraill |  |  |  |  |  | **** |  |
| Cael awdurdod wedi’i ddirprwyo gan Cadw |  |  |  |  |  |  |  |
| **Tirweddau a bioamrywiaeth** | **Gweithio’n agos gyda Llywodraeth Cymru a Cyfoeth Naturiol Cymru i ddatblygu prosiectau rheoli tir sydd o bwys o safbwynt strategol, megis:** | | | | | | | |
| Datblygu rhaglen ar gyfer gwarchod ac adfer mawn |  | **** |  |  |  |  |  |
| Cynnal a datblygu o leiaf dwy bartneriaeth rheoli tir strategol |  | **** |  |  |  |  |  |
| Parhau i gyflawni o leiaf dau brosiect rheoli tir integredig |  | **** |  |  |  |  |  |
| **Bydd ymwelwyr o ystod eang o gefndiroedd yn cael mynediad i ystod o gyfleoedd hamdden a reolir yn gynaliadwy** | Darparu prosiect geogelcio |  |  |  |  |  |  |  |
| Cyflawni 4 prosiect o’r Cynllun Gwella Hawliau Tramwy |  |  | **** |  |  |  |  |
| Adolygu a diweddaru’r gwasanaethau rheoli ymwelwyr a Hawliau Tramwy | **** |  | **** |  |  |  |  |
| Cynnal Arolwg Ymwelwyr yn 2016/2017 a fydd yn mesur ffactorau sy’n amrywio o nodweddion sylfaenol i gymhelliant ymwelwyr |  |  |  |  |  |  |  |
| Treialu dull sy’n seiliedig ar le, ac ymgymryd â gwaith gwella seilwaith ar o leiaf 2 safle allweddol yn y Parc Cenedlaethol |  | **** | **** |  |  |  |  |
| **Bywiogrwydd a hyfywedd cymunedau** | Darparu 12,500 o oriau o ddysgu gan gyfranogwyr (5000 o ddysgwyr x 2.5 o oriau) |  |  |  |  |  |  |  |
| Darparu profiadau dysgu i 5,000 o ddysgwyr ar draws y Parc |  |  |  |  |  |  |  |
| Gwerthuso’r profiadau dysgu drwy gael ymatebion gan athrawon a dysgwyr (y nod yw cyrraedd 10 pwynt ar raddfa sy’n cynnwys 11 pwynt) |  |  |  |  |  |  |  |
| Darparu cyfleoedd i grwpiau difreintiedig ymweld â’r Parc drwy’r rhaglen Chwarae Teg (6 grŵp y flwyddyn o ysgolion lle mae 20% neu ragor o’r disgyblion yn cael Prydau Ysgol am Ddim) |  |  | **** | **** |  |  |  |
| Gweithio gyda 3 cymuned o ddiddordeb bob blwyddyn i gyflawni gwaith dehongli |  |  |  |  | **** |  |  |
| Cynorthwyo 4 ysgol i ennill gwobr Ysgolion Llysgenhadol |  |  |  |  |  |  |  |
| Darparu gwybodaeth am y Parc Cenedlaethol mewn 5 lleoliad gofal iechyd |  |  |  |  |  |  |  |
| Cefnogi 50 o brosiectau’n ymwneud â chymunedau cydnerth |  |  |  |  | **** |  | **** |
| Cynnal gweithgarwch yn ymwneud â Llysgenhadon (150), digwyddiadau hyfforddi sydd wedi’u hanelu at fusnesau (22) ac ymgysylltu â busnesau (500) | **** |  |  |  | **** |  |  |
| Darparu Prosiect Hyfforddi Sgiliau ar Waith dan Gronfa Dreftadaeth y Loteri | **** |  |  |  |  | **** |  |
| Gweithredu’r Gronfa Datblygu Cynaliadwy | **** | **** | **** | **** | **** | **** | **** |
| Darparu rhaglen Datblygu Gwirfoddolwyr |  |  |  |  | **** |  | **** |

## Atodiad 2 – Gwariant gros ar y 7 Nod Llesiant

****

1. <http://www.bannaubrycheiniog.org/> [↑](#footnote-ref-1)
2. <http://www.bannaubrycheiniog.org/cynllunio/strategaeth-a-pholisi/cynllun-datblygu-lleol-parc-cenedlaethol-bannau-brycheiniog/> [↑](#footnote-ref-2)
3. ‘Gwerthfawrogi Amgylchedd Hanesyddol Cymru’ – Yr Ymddiriedolaeth Genedlaethol 2010 [↑](#footnote-ref-3)
4. <https://www.ombudsman-wales.org.uk/~/media/Files/CodeofConductguidance_W/Code%20of%20Conduct%20CCCBC%20%20NPA%20%20reissued%20March%202015%20Welsh.ashx> [↑](#footnote-ref-4)